Evés után kizavarták a Blaha Lujza téri McDonald's fekete látogatóit, állítólag drogkereskedőnek nézték őket. Az étteremlánc vizsgálja az ügyet, de minden azon múlhat, mit mond a helyi üzletvezető. Nem ez az első kínos eset a helyi gyorsétteremben.

Pár percet sem üldögélhettek a Blaha Lujza téri McDonald's színes bőrű látogatói, egy biztonsági őr azonnal kitessékelte őket az étteremből. Egyiküknél épp csak azt várta meg, hogy befejezze az evést.

Csak a feketék

A szigor kizárólag a feketékre vonatkozik, az ázsiai és fehér vendégeket nem zaklatják a helyi biztonságiak - számolt be a hétvégén történt esetről a Blikk, ami videót is közölt a fekete férfiak kizavarásáról. Az üzletvezető a lap szerint azzal indokolta a kemény fellépést, hogy

az étterem drogdílerek kedvelt találkozóhelyévé vált,

tőlük akarják megvédeni a többi ügyfelet. A bulvárlap arról is írt, hogy a dolgozók állítólag fényképes lista alapján ismerhetik fel a drogkereskedőket.

Közöttük marad?

Megkerestük a McDonald's magyarországi étteremhálózatát. Sajtószóvivőjük, Ádám Szilvia hangsúlyozta:

éttermeikben senkit sem különböztetnek meg

faj, bőrszín, vallás, nem, kor, származás, állampolgári státusz, fogyatékosság vagy nemi orientáció alapján.

A kérdéses ügyben a McDonald's már belső vizsgálatot rendelt el a Blaha Lujza téri gyorsétteremben.

Úgy tudjuk, ezt ugyanaz az üzletvezető végezheti, aki a Blikknek is beszélt a botrányos esetről.

Csak ha szükséges

Megkerestük a rendőrséget: a BRFK sem színes bőrű vendégek zaklatásáról, sem a Blaha Lujza téri étteremben falatozó drogkereskedőkről nem kapott bejelentést.

Ez talán így is marad: a McDonald'sokban ugyan jegyzőkönyvet vezetnek az éttermi konfliktusokról, de a hatóságokat csak akkor vonják be a kivizsgálásba, amennyiben ez szükséges.

Valaki ütött

Áprilisban például a rendőrséghez fordultak, amikor egy fiatal férfit vertek össze - szintén a Blaha Lujza téri gyorsétteremben. A 444.hu-nek nyilatkozó áldozat szerint egy helyi biztonsági őr bántalmazta,

ököllel többször arcon ütötte, felrepesztve a száját is.

Nincs eljárás

A Mc'Donald's hivatalos verziója ettől teljesen eltér: szerintük két társaság verekedett össze az étteremben, végül a biztonsági szolgálat egyik munkatársát is bántalmazták. Belső vizsgálatuk szerint az őrök ekkor jogszerűen és szakszerűen jártak el.

Az ügy érdekessége, hogy bár a cég és portálnak nyilatkozó férfi is bántalmazásról beszélt, a rendőrség senkivel szemben nem indított eljárást.

Szoptatni szabad?

A McDonald's őreinél néha egy szoptató anya látványa is kiveri a biztosítékot. Mint beszámoltunk róla, május 20-án a Nyugati pályaudvari gyorsétteremben egy biztonsági munkatárs azt mondta egy kismamának, hogy a szoptatás itt nem elfogadott tevékenység.

Válaszként két nappal később szoptató anyák százai lepték el a gyorséttermet, a hálózat sajtószóvivője pedig a helyszínen igyekezett mindenkit megnyugtatni, hogy "ez egy család- és gyermekbarát vállalat".